Um 100 milljóna króna veirugreiningartæki, sem gerir veiru- og sýklafræðideild Landspítala kleift að greina allt að fjögur þúsund sýni á sólarhring, er komið á sinn stað, í húsnæði deildarinnar í Ármúla. Karl G Kristinsson er yfirlæknir veirufræðideildarinnar.
Við áttum upphaflega að fá það um mánaðamótin október/nóvember, síðan hafa verið frestanir. Það verða 10-14 dagar sem það tekur að setja tækið upp, taka það úr kössum og síðan þarf að kenna starfsmönnum á að nota tækið. Ef allt gengur mjög vel vonumst við til að geta tekið tækið í notkun í byrjun febrúar.
Sérfræðingar frá Þýskalandi setja tækið upp eftir helgi. Hingað til hefur Íslensk erfðagreining útvegað Landspítala tækjakost til að greina obbann af COVID-sýnunum. Rúmlega tíu mánuðir eru síðan fyrsta COVID-tilfellið kom upp hér á landi og fljótlega var farið að tala um dræma afkastagetu veirufræðideildarinnar. Tækið var keypt í sumar en er nú loks komið, hálfu ári seinna.
Það eru kollegar mínir í miklu stærri rannsóknarstofum í Bandaríkjunum sem hafa verið að reyna að fá samskonar tæki og það hefur ekki gengið neitt betur hjá þeim. Ég held við séum bara á pari við aðra, þetta er bara ótrúlegt ástand í heiminum í dag.
Með öllu er tækið 3,5 tonn og til að koma því inn í húsnæði veirufræðideildarinnar þurfti að saga niður veggi.
þetta er hús sem var hannað fyrir verslun. Hérna var Vörumarkaðurinn á sínum tíma. Og auðvitað þarf núna að aðlaga húsnæðið heilmikið, þegar við fáum svona stórt tæki sem ekki var gert ráð fyrir í þessu húsnæði.
Nýtt 100 milljóna króna veirugreiningartæki Landspítala er komið á sinn stað, um tveimur mánuðum á eftir áætlun. Yfirlæknir segir að tækið verði komið í notkun í byrjun næsta mánaðar ef allt gengur vel.